Talo on suuri ja avara. Olohuoneessa seisoo koristeltu joulukuusi.

Inkeri Yritys istuutuu keittiönpöydän ääreen kotonaan Kittilän Kaukosessa ja näyttää odottavaiselta. Kittilän kunnanvaltuuston puheenjohtaja on suostunut ottamaan toimittajan vastaan aivan joulun kynnyksellä ja käymään läpi pian päättyvän valtuustokauden tapahtumia, jotka tulevat Kittilässä jäämään historiankirjoihin täysin poikkeuksellisina.